Vattenfall so mnohostronsce prócuje bywše brunicowe jamy rekultiwować. Wo tym móžachu so zajimcy minjenu wutoru na ekskursiji do Wochožanskeje jamy přeswědčić.
Běła Woda (AK/SN). „Smy z dźěłom derje pokročowali“, podšmórny nawodnica fachoweho wobłuka rekultiwowanje a přirodoškit Franziska Uhlig-May na wuprawje. „Dotal trjebachmy za Wochožansku brunicowu jamu cyłkownje 5 600 hektarow přestrjenje. Z toho je 2 300 hektarow hižo zaso wužiwajomnych. 1 300 hektarow je lěsna płonina. 33 hektarow blisko Wochoz je samo ratarska płonina.“ Zbywaca přestrjeń ma přichodnje přirodoškitna wostać. Na kóncu wudobywanja wuhla we Wochožanskej jamje budźe tomu tak, zo je koncern Vattenfall cyłkownje 7 300 hektarow wotbagrował a zaso wužiwajomne sčinił.
„Chcemy staru syć pućow wobchować“, wujasni Franziska Uhlig-May. Při tym orientuje so Vattenfall na historiskich dokumentach. „Krajina bě kulturna krajina, z rekultiwowanjom spytamy znajmjeńša dźěle z toho wuchować, wožiwić a přichodnym generacijam za znowawužiwanje spřistupnić.“
pol_Latn szl_Latn szl_Latn